বোকা বানাতে পারলেই সাফল্য! বিতর্কিত মন্তব্য কেন্দ্রীয় মন্ত্রীর

ওয়েব ডেস্ক: আরও একবার সংবাদ শিরোনামে নীতিন গড়কড়ি (Nitin Gadkari)। নাগপুরের এক অনুষ্ঠানে কেন্দ্রীয় সড়ক ও পরিবহণ মন্ত্রী নীতিন গড়কড়ি বললেন, ‘যে যত বেশি মানুষকে বোকা বানাতে পারবেন সে তত বেশি সফল নেতা।’ রাজনীতিতে সফল হওয়ার মন্ত্র শেখালেন নীতিন গড়কড়ি। গড়কড়ির ইঙ্গিত কি মোদির (Narendra Modi) দিকে? বিষয়টি নিয়ে ইতিমধ্যে কটাক্ষ করেছে কংগ্রেসের (Congress)।

রাজনীতিতে সফল হওয়ার রহস্য বাতলে দিলেন কেন্দ্রীয় মন্ত্রী নীতিন গড়কড়ি। যারা রাজনীতিকে (Politics) পেশা হিসেবে নিতে চান, এই গড়কড়ি-ফরমূলা তাদের নিশ্চিতভাবেই কাজে আসবে! নাগপুরে এক অনুষ্ঠানে কেন্দ্রীয় সড়ক ও পরিবহণ মন্ত্রী নীতিন গড়কড়ি দাবি করলেন, জনগণকে যে নেতা যত বেশি বোকা বানাতে পারেন, সেই নেতা তত সফল হন।

আরও পড়ুন: ৩৯ কেন্দ্রে ১.৮৮ লক্ষ ভুয়ো ভোটার! ফের বিজেপিকে তোপ মহুয়ার

কখনও আমলাদের ভূমিকা নিয়ে বিতর্কিত মন্তব্য, কখনও বা দলের একাংশের বিরুদ্ধে ক্ষোভ উগরে দেওয়া, বারবার সংবাদের শিরোনামে এসেছেন নীতিন গড়কড়ি। নাগপুরে গড়কড়ি বলেছেন, কথা বলা সহজ, কাজ করা কঠিন। শেষ পর্যন্ত, যে নেতা মানুষকে বোকা বানাতে পারেন, তিনি প্রায়শই সফল হন।’ মন্ত্রীর এই কথায় ঝড় উঠেছে বিজেপির অন্দরেই। বিরোধীদের খোঁচা, নীতিন গড়কড়ির ইঙ্গিত কি প্রধানমন্ত্রী নরেন্দ্র মোদির দিকে? কেন্দ্রীয় মন্ত্রী গড়কড়ির মন্তব্যে ফের বিতর্ক।

নাগপুরে অখিল ভারতীয় মহানুভব পরিষদ আয়োজিত এক অনুষ্ঠানে অতিথি ছিলেন কেন্দ্রীয় মন্ত্রী। সেখানে ভাষণে তিনি বলেন, ‘আমরা সততা, বিশ্বাসযোগ্যতা, নিষ্ঠা এবং সত্যের মূল্য দিই। দীর্ঘস্থায়ী সাফল্যই একমাত্র সত্য হয়। অন্তর থেকে সত্যি বলতেও ভুলে যাচ্ছে মানুষ।’ রাজনীতির ময়দানে গড়কড়ি প্রবীণ, তবে মাঝে মাঝে তাঁর স্পষ্ট কথায় বিতর্ক শুরু হয়।

উল্লেখ্য, ২০২২ সালে একবার দেশের আমলাদের নিয়ে বিতর্কিত মন্তব্য করেছিলেন নীতিন গড়কড়ি। তিনি সেদিন বলেছিলেন, আমলাদের কাজ দেশ চালানো নয়, সেটা মন্ত্রীরা করবেন। তাঁদের কাজ হলো শুধু ‘জো হুজুর’ বলা। মন্ত্রীরা যা বলছে, সেই নির্দেশ বিনা বাক্যব্যয়ে পালন করতে হবে। আর এদিনও তাঁর কথাতে জলঘোলা হল। নীতিন গড়কড়ির ওই বক্তব্যের প্রেক্ষিতে কংগ্রেস কটাক্ষ করতে ছাড়েনি। বলেছে, বিজেপি (BJP) বলে থাকে মোদিজি নাকি বিশ্বের সবচেয়ে বড় নেতা। তাহলে নীতিন গড়কড়ির কি মোদিকে উদ্দেশ্য করেই এ সব বললেন? উঠছে প্রশ্ন।